b"\n_START_ARTICLE_\nCasa de la Vila de Ciutadilla\n_START_SECTION_\nDescripci\xc3\xb3\n_START_PARAGRAPH_\nLa casa de la Vila de Ciutadilla \xc3\xa9s una de les cases m\xc3\xa9s belles de la poblaci\xc3\xb3 i es conserva en molt bon estat._NEWLINE_T\xc3\xa9 tres pisos d'al\xc3\xa7ada i gaireb\xc3\xa9 totes les obertures a aquesta fa\xc3\xa7ana conserven les seves llindes originals. L'estereotomia de la casa \xc3\xa9s de pedra tallada irregularment._NEWLINE_A la planta baixa hi ha la porta d'acc\xc3\xa9s dovellada amb un arc de mig punt. Al costat mateix d'aquesta porta n'hi havia una altra que avui dia ha estat transformada en finestra, per\xc3\xb2, malgrat aquesta petita transformaci\xc3\xb3, ha perviscut amb la seva llinda superior original, de pedra rematada amb un menut arc conopial. A la primera planta o planta noble, s'obre, a la dreta, una finestra amb llinda tamb\xc3\xa9 acabada en arquet conopial original. Vora aquesta finestra s'obre una forn\xc3\xadcula de cronologia posterior on s'hi ha encabit una talla de pedra de Sant Miquel. Al costat del sant hi ha l'\xc3\xbanic balc\xc3\xb3 d'aquesta fa\xc3\xa7ana, tamb\xc3\xa9 amb una llinda d'arc conopial. Finalment, al pis superior s'obren dues finestres bessones que nom\xc3\xa9s es diferencien per les llindes superiors: la de la dreta t\xc3\xa9 un arc conopial i la de l'esquerra una circumfer\xc3\xa8ncia."